Myocardial Infarction | Health24
Posted by: Jenny | 2004/11/08
Dok, my man was 52jr oud en op 19 Oktober het hy soos normaal opgestaan en badkamer toe gegaan. Ons was nie bewus van enige gesondheidsprobleme wat hy gehad het nie. Hy het wel gerook, en het baie stres by die werk gehad as gevolg van die posisie wat hy beklee het. Toe hy sy voete in die stort neersit, het hy net daar neergeslaan en toe ek by hom kom het hy net so nou net dan so gesnork en die buurman se daar was 'n baie flou hartklop en asemhaling was baie vlak. Dit was seker nie 5 minute nie, toe die dokter hier kom en hy toe reeds oorlede is. Ek wil net weet: as iets so onmiddellik gebeur en die paar minute wat hy nog pols gehad het, kon hy enige pyn verduur het? Dit het vir my gelyk asof hy baie diep weg was. Ek wil net berusting kry hieroor.
Jenny, jy kan verseker wees dat hy nie gely het nie. Die hartaanval was waarskynlik so groot dat die bloedvoorsiening na die brein gestop het en dat hy sy bewussyn verloor het voor dat hy pyn, vrees of enige ander emosies en sensasies kon ervaar.
'n Persoonlike nota: Ek bid dat die Here my eendag so wegneem sodat ek nie hoef te ly nie – dis werklik 'n maklike manier vir die een wat gaan. Ek besef dit is swaar vir jou wat agter bly, maar jy kan jou berus by die feit dat hy maklik gegaan het. Sterkte.